text: Drabsvåben fundet i å
  29 september 2010 kl. 06.06
  Den kniv, der blev brugt i forbindelse med dobbeltdrabet i Møgeltønder, er nu fundet.
  Syd- og Sønderjyllands Politi havde tirsdag dykkere til at lede i Brede Å i nærheden af en af de to sigtedes hjem. Dykkerne fandt kniven, efter at den ene sigtede selv havde vist, hvor han havde kastet den ud. 
  Fundet er ikke afgørende for sagen, men det er alligevel vigtigt at have kniven i forhold til dokumentation af sagens detaljer.
  De to sigtede i sagen er fængslede for lukkede døre. Derfor har Syd- og Sønderjyllands Politi i øjeblikket ikke yderligere informationer i sagen.
  